In nomine sancte et individue Trinitatis, Patris et Filii et Spiritus-Sancti, amen. Universis presentes litteras inspecturis, capitulum ecclesie Autissiodor., decano absente, salutem in Domino sempiternam. Quia quod inter homines agitur propter eorum labilem memoriam multoties evanescit, vel saltem quandoque revocatur in dubium, unde frequenter materia oritur questionis; ad perpetuam ergo memoriam, non solum rationi congruum imo de justitia naturali et equitate necessarium arbitramur, ut illis nos et collegium nostrum obnixe affectos reputemus a quibus cognoscimus beneficia recepisse, aliter enim de ingratitudinis vitio (quod abominabile merito judicatur, et à quibusvis fidelibus maxime viris ecclesiasticis debet effectualiter abhoreri) possemus non immerito reprehendi. Sane recolentes et pia meditatione revolventes qualiter reverendus in Christo pater et dominus, Inguerrandus Signardi, sacre theologie professor ordinis Fratrum-Predicatorum, nunc Majoricensis episcopus, et nuper Autissiodor., zelo devotionis accensus et affectionem quam ad nostram habet ecclesiam demonstrans ut de ipso parentibus, amicis, et benefactoribus suis viventibus et defunctis, jugis et perpetua memoria in dicta nostra ecclesia haberetur et habeatur, centum sexaginta duas libras et decem solidos Turonenses nobis erogavit, et per eximium virum religiosum magistrum Thomam Hervii etiam sacre theologie professorem ejusdem ordinis Fratrum-Predicatorum, nobis quoad infrascripta facienda per eundem reverendum specialiter destinatum realiter tradi fecerit in pecunia numerata, in augmentationem reddituum et possessionum dicte nostre ecclesie convertendas nobis per dictum magistrum Thomam supplicare faciendo ut dicta pecuniarum summa, mediante unum anniversarium, plenius in dicta nostra ecclesia, ob ipsius anime parentum et suorum benefactorum remedium annuatim et perpetuo, decima die mensis julii, videlicet in vesperis diei precedentis vigilias defunctorum, et ipsa decima die missam de S. Spiritus, quandiu ipse reverendus vitam duxerit in humanis, et post ejus decessum de defunctis haberemus celebrare, si ipsa die decima commode fieri poterit. Preterea nobis supplicare faciendo ut propter devotionis affectum quem ad conventum Fratrum-Predicatorum Autissiodor. habet et gerit, et ad fratres ejusdem conventus Autissiodor., dum dictum celebrabitur anniversarium, duo religiosi presbyteri ejusdem conventus nobiscum possint et valeant assistere, consimilem distributionem ex redditibus de dicta pecuniarum summa acquirendis provenentem, prout unus ex nostris canonicis, quilibet ipsorum percepturi. Notum facimus quod nos, in capitulo nostro ad sonum campane, ut moris est, congregati, capitulantes, capitulumque nostrum tenentes, matura deliberatione et solemni tractatu super premissis inter nos prehabitis, considerantes fore congruum et rationi consonum quod qui de suis bonis temporalibus Deo et Ecclesie elargitur, fiat et retributio spiritualis, eidem reverendo in Christo patri et domino, domino Inguerrando, episcopo prenominato, gratiose concessimus, et harum serie concedimus litterarum, quod ex nunc et in perpetuum nos et successores nostri, ob remedium animarum ipsius et aliorum pro quibus orare et benefacere proponit et tenetur, prefatum anniversarium, modo forma et tempore supra declaratis, annuatim et perpetuo celebrare ad magnum altare prefate nostre ecclesie, juxta ipsius reverendi patris piam et devotam intentionem, nos et successores nostros perpetuo onerando et obligatos reddendo, promittentes nostro et dicte nostre ecclesie, successorumque nostrorum nominibus, bona fide, et sub ypoteca et obligatione omnium dicte nostre ecclesie bonorum temporalium, omnia et singula premissa sic per nos concessa, perpetuo et inviolabiliter tenere, facere et adimplere, una cum luminari anniversariis solemnibus fieri solito. Datum in capitulo nostro, sub sigillo nostro, una cum signo manuali notarii et scribe nostre jurati, anno Domini millesimo quadringentesimo octuagesimo secundo, die vigesima quarta mensis maii.